EURÓPSKA KOMISIA V Bruseli23. 2. 2022 COM(2022) 66 final OZNÁMENIE KOMISIE EURÓPSKEMU PARLAMENTU, RADE A EURÓPSKEMU HOSPODÁRSKEMU A SOCIÁLNEMU VÝBORU o dôstojnej práci na celom svete

v záujme globálnej spravodlivej transformácie a udržateľnej obnovy













„[P]odnikanie na celom svete, svetový obchod – to všetko je dobré a nevyhnutné.

Nikdy to však nemožno robiť na úkor ľudskej dôstojnosti a slobody […]

Ľudské práva nie sú na predaj – za žiadnu cenu.“ predsedníčka Európskej komisie Ursula von der Leyenová prejav o stave Únie, 15. septembra 2021 1.Úvod Podľa najnovších celosvetových odhadov je do detskej práce zapojených 160 miliónov detí na celom svete. Ide o každé desiate dieťa, pričom ich počet rastie. Takmer polovica týchto detí vykonáva nebezpečnú prácu. Zároveň 25 miliónov ľudí na celom svete vykonávalo nútenú prácu. Tieto čísla dôrazne pripomínajú, že dôstojná práca stále nie je realitou pre stovky miliónov ľudí na celom svete, a to aj napriek jasnému záväzku medzinárodného spoločenstva v rámci cieľov udržateľného rozvoja Organizácie Spojených národov. Globálne megatrendy zároveň rýchlo menia svet práce. Hnacími silami tohto rozvoja sú technologický pokrok, environmentálna a klimatická kríza, demografické zmeny a globalizácia. Tieto zmeny majú potenciál priniesť hospodársky rast a vytvárať nové pracovné príležitosti, ale v niektorých prípadoch môžu prispieť aj k uvoľneniu pracovných noriem. Podpore dôstojnej práce sa v medzinárodnom kontexte venuje čoraz viac pozornosti, a to najmä prostredníctvom práce Medzinárodnej organizácie práce (MOP), Organizácie Spojených národov (OSN) a Organizácie pre hospodársku spoluprácu a rozvoj (OECD), ale aj v rámci krajín skupín G7 a G20 . Medzinárodné záväzky a usmernenia odrážajú rastúce obavy, že globalizácia sa nie vždy deje udržateľným spôsobom, a v tejto súvislosti riešia úlohu obchodných spoločností. EÚ je odhodlaná formovať globálny program v oblasti dôstojnej práce a podporovať budúcnosť práce zameranú na človeka. EÚ má ambíciu presadzovať dôstojnú prácu doma, ako aj na celom svete v súlade s Agendou 2030 pre udržateľný rozvoj OSN. Európsky pilier sociálnych práv , ako bol predstavený na samite v Porte v máji 2021, prispeje v rámci EÚ k presadeniu týchto cieľov. EÚ ako zodpovedný globálny aktér, ktorý podporuje univerzálne hodnoty ľudských práv, a ako významná hospodárska mocnosť zaujíma rázny postoj k dodržiavaniu a aktualizácii globálneho poriadku založeného na multilaterálnych pravidlách vrátane medzinárodných pracovných noriem, a to v súlade s otvorenou strategickou autonómiou a ako je uvedené v stratégii Global Gateway. Hospodárstvo EÚ je prostredníctvom globálnych dodávateľských reťazcov prepojené s miliónmi pracovníkov na celom svete, zatiaľ čo spotrebitelia v EÚ čoraz viac požadujú tovar, ktorý je vyrobený udržateľným a spravodlivým spôsobom zabezpečujúcim dôstojnú prácu pre tých, ktorí ho vyrábajú. Na Konferencii o budúcnosti Európy sa diskutovalo o tom, že európski občania očakávajú od EÚ, že bude konať, a od Komisie, že bude túto zodpovednosť brať vážne. Takisto je v záujme pracovníkov a spoločností v EÚ, ako aj zodpovedných verejných a súkromných aktérov na celom svete, aby celosvetovo posilnili rešpektovanie dôstojnej práce, a tým zabránili pretekom o dosiahnutie najnižšej úrovne na základe modelu pritiahnutia investícií uvoľnením noriem v oblasti ochrany práce. Pandémia COVID-19 prehĺbila nerovnosti v príjmoch a na trhu práce a neúmerne postihla ženy a zraniteľné a znevýhodnené skupiny, ako sú mladí ľudia a deti, osoby so zdravotným postihnutím, staršie osoby, migrujúci pracovníci a pracovníci v neformálnom hospodárstve. Pandémia zhoršila bezpečnosť a ochranu zdravia pri práci a uplatňovanie základných pracovných práv a zdôraznila naliehavosť podpory dôstojnej práce, a to aj v globálnych dodávateľských reťazcoch. Milióny ľudí pracujú na pracoviskách, ktoré ohrozujú ich zdravie a život, a trpia chudobou zamestnaných osôb, musia čeliť problémom, ako sú nadmerný pracovný čas, diskriminácia, obťažovanie a násilie vrátane rodovo motivovaného násilia, a to bez slobody združovania. Predovšetkým sú zasiahnutí ľudia, ktorí pracujú v odvetviach s vysokým podielom ľudskej práce, ako sú poľnohospodárstvo, rybárstvo a textilný priemysel. Zlé životné a pracovné podmienky sú spojené s rôznymi faktormi, ako je štádium hospodárskeho rozvoja, nízka úroveň právnych predpisov v oblasti pracovnej a sociálnej ochrany , slabé presadzovanie práva, neúčinná verejná správa a nezodpovedné obchodné postupy. Vyhliadka asymetrického globálneho oživenia prináša riziko, že zlé podmienky sa ešte viac zhoršia a ešte hlbšie upevnia. Vzhľadom na to, že krajiny sa snažia o „obnovu k lepšiemu“ a o realizáciu prechodu na čistú energiu a dekarbonizáciu hospodárstva, možno očakávať nové príjmové rozdelenia, a to najmä v určitých regiónoch, odvetviach a/alebo sociálnych skupinách so silnou závislosťou od fosílnych palív. Vytvoria sa nové pracovné miesta, pričom niektoré pracovné miesta sa nahradia a iné sa nanovo vymedzia. Je nevyhnutné, aby krajiny predvídali tieto zmeny a primerane zvyšovali úrovne zručností pracovníkov a rekvalifikovali ich. Transformácia svetového hospodárstva a trhov práce v kontexte zmeny klímy a iných globálnych megatrendov musí byť sociálne spravodlivá a nediskriminačná, čo si bude vyžadovať silné politické odhodlanie a rázne opatrenia založené na prístupe zameranom na človeka. V tomto oznámení sa stanovuje, ako bude Európska únia reagovať na tieto výzvy, pričom podpora dôstojnej práce na celom svete bude stredobodom spravodlivej transformácie a inkluzívneho, udržateľného a odolného oživenia po pandémii . Tento postup je v súlade s celosvetovou výzvou MOP k akcii.

2.Komplexný prístup k podpore dôstojnej práce na celom svete Prístup EÚ podporuje všeobecnú koncepciu dôstojnej práce, ktorú vypracovala MOP a ktorá sa odráža v cieľoch udržateľného rozvoja OSN, pričom pozostáva zo štyroch neoddeliteľných a vzájomne sa posilňujúcich cieľov produktívnej zamestnanosti, noriem a práv pri práci, sociálnej ochrany a sociálneho dialógu . Rodová rovnosť a nediskriminácia sú v súvislosti s týmito cieľmi prierezovými otázkami. Cieľom komplexného prístupu EÚ je účinná podpora dôstojnej práce pre všetkých, pričom sa ním konkrétne riešia zraniteľné a znevýhodnené skupiny, akými sú deti a mladí ľudia, starší pracovníci, migrujúci pracovníci, osoby so zdravotným postihnutím, etnické menšiny a pracovníci v neformálnom hospodárstve. Jeho cieľom je takisto podpora rodovej rovnosti, a to aj prostredníctvom posilnenia ekonomického postavenia žien, zvýšenia účasti žien na trhu práce vo všetkých odvetviach a na všetkých úrovniach a zabezpečenia rovnakej odmeny za prácu rovnakej hodnoty. Tento komplexný prístup sa týka pracovníkov na domácich trhoch v tretích krajinách a v globálnych dodávateľských reťazcoch. Týka sa všetkých príslušných zainteresovaných strán: vlád, sociálnych partnerov, občianskej spoločnosti, obchodných aktérov a spotrebiteľov. Komplexnosť opatrení EÚ sa v tejto oblasti vyjadruje rôznymi iniciatívami EÚ vrátane návrhu smernice o náležitej starostlivosti v súvislosti s udržateľnosťou podnikov, ktorá sa prijíma spolu s týmto oznámením, a priebežného preskúmania 15-bodového akčného plánu týkajúceho sa obchodu a trvalo udržateľného rozvoja v rámci obchodnej politiky EÚ. Osobitné zameranie na odstránenie detskej práce a nútenej práce Organizácia Spojených národov vyhlásila rok 2021 za Medzinárodný rok za odstránenie detskej práce ako naliehavú výzvu pre medzinárodné spoločenstvo, aby zintenzívnilo svoje úsilie o odstránenie detskej práce do roku 2025. Po poklese objemu detskej práce v rokoch 2000 až 2016 sa absolútny počet detí zapojených do detskej práce od roku 2016 do roku 2020 zvýšil o 8,4 milióna. V dôsledku pandémie COVID-19 a súvisiacich hospodárskych otrasov a zatvorenia škôl hrozí, že do konca roka 2022 bude 9 miliónov detí donútených vykonávať detskú prácu, kým deti, ktoré sú už do detskej práce zapojené, budú musieť pracovať počas dlhšieho pracovného času a za horších podmienok. V prípade nedostatočného pokrytia sociálnou ochranou by sa tento počet mohol zvýšiť na 46 miliónov ďalších detí zneužívaných na detskú prácu. Detská práca v číslach V súlade s politikou nulovej tolerancie Komisie v súvislosti s detskou prácou je odstránenie detskej práce prioritou v rámci jej komplexného prístupu v oblasti podpory dôstojnej práce na celom svete. Túto prioritu treba udržať v popredí záujmu, pokiaľ ide o úvahy vo všetkých príslušných oblastiach politiky. Opatrenia EÚ v tejto oblasti zahŕňajú podporu a presadzovanie účinných právnych predpisov proti detskej práci, v rámci ktorých sa podporujú programy sociálneho zabezpečenia pre chudobné domácnosti, ktoré sú zraniteľné, pokiaľ ide o detskú prácu; a posilnenie prístupu k vzdelaniu, a to aj v situáciách konfliktu alebo krízy a v prípade detí, ktoré sa pohybujú v rámci krajín aj medzi nimi, pričom sa im poskytujú služby ochrany. Na základe komplexnej stratégie EÚ v oblasti práv dieťaťa sa Komisia usiluje o to, aby sa v dodávateľských reťazcoch EÚ nevyužívala detská práca a aby sa poskytovala technická pomoc na posilnenie systémov inšpekcie práce. Nútená práca v číslach Odstránenie detskej práce a nútenej práce možno dosiahnuť len vtedy, ak sa podporia iné ciele v oblasti dôstojnej práce, ako sú udržateľné obchodné správanie, sociálny dialóg, sloboda združovania, kolektívne vyjednávanie a sociálna ochrana. To dokazuje účinnosť komplexného prístupu k podpore dôstojnej práce na celom svete. 3.Ako EÚ podporuje dôstojnú prácu na celom svete 3.1. Politiky a iniciatívy EÚ s dosahom mimo EÚ Vnútorné opatrenia EÚ majú vplyv aj na dobré podmienky pracovníkov na celom svete. V súlade so záväzkom EÚ podporovať dôstojnú prácu v globálnych dodávateľských reťazcoch sa v politikách EÚ stanovujú priekopnícke normy, pokiaľ ide o zodpovednosť a transparentnosť podnikov; stanovujú sa nimi rámce pre udržateľné financovanie, udržateľnú výrobu a spotrebu a posilňujú verejný sektor v tom, aby išiel príkladom v činnostiach verejného obstarávania. Sú nevyhnutným prvkom Európskej zelenej dohody , ktorým sa zdôrazňuje, že zelená a sociálna udržateľnosť musia byť prepojené, aby sa zabezpečila sociálne spravodlivá transformácia na celom svete. Iniciatívy EÚ zamerané na dôstojnú prácu majú všeobecný, ako aj odvetvový charakter. EÚ okrem toho spustila niekoľko osobitných iniciatív na boj proti detskej a nútenej práci. 3.1.1. Iniciatívy týkajúce sa dôstojnej práce Niekoľko politík a stratégií EÚ sa týka podpory dôstojnej práce na celom svete, a to aj v globálnych dodávateľských reťazcoch . Využívajú rôzne nástroje vrátane požiadaviek na náležitú starostlivosť podnikov, noriem zverejňovania informácií o sociálnych záležitostiach, ako aj ustanovení o transparentnosti a informáciách týkajúcich sa udržateľnosti výrobkov, ktoré spotrebiteľom umožňujú prijímať informovanejšie rozhodnutia.

Európska komisia vo svojom návrhu smernice o náležitej starostlivosti v súvislosti s udržateľnosťou podnikov stanovuje povinnosti náležitej starostlivosti pre veľké spoločnosti presahujúce určitú hranicu a pre určité ďalšie spoločnosti v obzvlášť citlivých odvetviach s cieľom identifikovať skutočné a potenciálne nepriaznivé vplyvy na ľudské práva vrátane pracovných práv a na životné prostredie vo všetkých globálnych dodávateľských reťazcoch, predchádzať im, zmierňovať ich a zohľadňovať ich, a to v súlade s medzinárodnými normami v oblasti ľudských a pracovných práv. V návrhu sa stanoví horizontálny rámec na zabezpečenie toho, aby podniky pôsobiace na jednotnom trhu pri svojich operáciách a prostredníctvom svojich hodnotových reťazcov prispievali k dodržiavaniu ľudských práv a ochrane životného prostredia, a to zmierňovaním nepriaznivých vplyvov na ľudské práva a životné prostredie a zavedením vhodnej správy, systémov riadenia a opatrení. V návrhu sa takisto stanovuje účinný mechanizmus presadzovania prostredníctvom kombinácie správnych sankcií a občianskoprávnej zodpovednosti. EÚ prijíma rôzne politické opatrenia v oblasti udržateľného financovania s cieľom presmerovať toky súkromných investícií do hospodárskych činností, ktoré sú udržateľné z environmentálneho, ako aj zo sociálneho hľadiska . Európa je regiónom s jedným z najväčších objemov udržateľných investičných aktív na svete, ktoré v roku 2020 dosahovali hodnotu približne 10 biliónov EUR , vďaka čomu udržateľné financovanie predstavuje významný nástroj na podporu pracovných práv v dodávateľských reťazcoch. Ako sa uvádza v stratégii udržateľného financovania zo 6. júla 2021, Komisia okrem iného preskúma normy zverejňovania informácií týkajúce sa sociálnych a zamestnaneckých záležitostí a dodržiavania ľudských práv vo finančnom sektore. Komisia navyše uverejní správu o možnom rozšírení nariadenia o taxonómii na iné ciele v oblasti udržateľnosti, ako sú sociálne ciele. Prechod na čisté a obehové hospodárstvo môže poskytnúť príležitosti na zníženie znečistenia a odpadu a stimulovať inováciu výrobkov a zároveň pozitívne prispieť k udržateľnému ľudskému rozvoju, a to aj prostredníctvom vytvárania dôstojných pracovných miest . V nadväznosti na akčný plán pre obehové hospodárstvo Komisia bude podporovať opatrenia súvisiace s environmentálnymi a so sociálnymi aspektmi v rámci dodávateľského reťazca výrobkov a služieb. Spotrebitelia potrebujú lepšie a spoľahlivejšie informácie o udržateľnosti tovaru a služieb, aby mohli prijímať informované rozhodnutia. Komisia bude podporovať dôstojnú prácu v globálnych dodávateľských reťazcoch v nadchádzajúcich iniciatívach týkajúcich sa spotrebiteľských politík EÚ. Komisia v rámci programu Horizont 2020 podporila výskum zameraný na dôstojnú prácu, a to aj pokiaľ ide o úlohu aktérov na udržateľnom trhu v súvislosti so zodpovedným obchodom . V súlade s Agendou 2030 pre udržateľný rozvoj OSN Komisia posilní podporu dôstojnej práce na celom svete v rámci európskeho rámcového programu pre výskum a inováciu Horizont Európa (2021 – 2027). EÚ v rámci nástrojov rozvoja a spolupráce EÚ podporuje vykonávanie programu dôstojnej práce v partnerských krajinách, a to aj prostredníctvom nástroja technickej pomoci SOCIEUX+, ktorým sa od roku 2013 poskytujú odborné znalosti v oblasti zamestnanosti a sociálnej ochrany. 3.1.2. Podpora dôstojnej práce v konkrétnych odvetviach Prostredníctvom iniciatív v rámci stratégie Z farmy na stôl bude Komisia okrem iného podporovať dôstojnú prácu v globálnych potravinových dodávateľských reťazcoch vrátane bezpečných a spravodlivých pracovných podmienok a práv. Dôležitú úlohu pri budovaní spravodlivých, silných a udržateľných potravinových systémov zohrajú aspekty sociálnej ochrany pracovníkov, ich pracovných podmienok a podmienok bývania, ako aj ochrana zdravia a bezpečnosti. Cieľom iniciatívy v oblasti surovín a akčného plánu pre kritické suroviny je spravodlivejšie a udržateľnejšie získavanie surovín z globálnych trhov. Tieto opatrenia podporujú zodpovedné ťažobné postupy týkajúce sa kritických surovín vzhľadom na to, že vysoká koncentrácia dodávok surovín v krajinách s nízkymi normami správy môže prehĺbiť environmentálne a sociálne problémy. V tejto súvislosti sa Komisia prostredníctvom svojich programov spolupráce zapája do podpory udržateľného rozvoja zdrojov nerastných surovín v partnerských krajinách. Komisia podporuje vykonávanie nariadenia (EÚ) 2017/821 , v ktorom sa stanovujú povinnosti náležitej starostlivosti pre dovozcov určitých kovov a nerastných surovín z EÚ s pôvodom v oblastiach zasiahnutých konfliktom a vo vysokorizikových oblastiach, a to prostredníctvom usmerňovacích dokumentov a sprievodných opatrení. Návrh nariadenia Komisie o batériách a použitých batériách obsahuje povinnosť hospodárskych subjektov splniť si záväzky týkajúce sa náležitej starostlivosti v dodávateľských reťazcoch. V posledných rokoch EÚ vypracovala súbor politík a podporila opatrenia na riešenie dôstojnej práce v odevnom priemysle a na zníženie zraniteľnosti, čím sa zvyšuje udržateľnosť dodávateľských reťazcov. EÚ napríklad podporila Program lepšej práce s cieľom zlepšiť pracovné podmienky v odevnom priemysle a projekt Vision Zero Fund na zlepšenie bezpečnosti a ochrany zdravia pri práci v odevnom priemysle. EÚ takisto podporuje intervencie na rozšírenie vedomostí a zvýšenie informovanosti s cieľom zlepšiť pracovné podmienky v odevnom priemysle prostredníctvom zodpovednej výroby a spotreby . V rámci akčného plánu pre obehové hospodárstvo Komisia pripravuje stratégiu pre udržateľné textílie, ktorá sa zameriava na udržateľné oživenie po kríze spôsobenej pandémiou COVID-19 a na zníženie environmentálnych a sociálnych vplyvov tohto odvetvia. V tejto súvislosti EÚ zohľadní súčasné výzvy v hodnotovom reťazci textilného priemyslu, ako aj potrebu chrániť ľudské práva vrátane pracovných práv a podporí náležitú starostlivosť v dodávateľských reťazcoch v textilnom priemysle. Takéto úsilie sa zabezpečí predovšetkým navrhovanou smernicou o náležitej starostlivosti v súvislosti s udržateľnosťou podnikov. EÚ sa bude usilovať o zabezpečenie záväzkov vo všetkých dohodách EÚ o leteckej doprave s cieľom zabezpečiť vysokú úroveň ochrany pri práci v odvetví leteckej dopravy v súlade s medzinárodnými pracovnými normami . EÚ zahrnie pracovné ustanovenia o ochrane pracovníkov do všetkých svojich dvojstranných a mnohostranných dohôd o medzinárodnej cestnej doprave a do svojich dohôd o pridružení s tretími krajinami. Preskúma aj Európsku dohodu o práci osádok vozidiel v medzinárodnej cestnej doprave (AETR) tak, aby zahŕňala príslušný súbor právnych predpisov EÚ týkajúci sa práce, a zosúladí mnohostrannú dohodu Interbus o príležitostnej preprave cestujúcich autokarmi a autobusmi s pravidlami EÚ v sociálnej oblasti týkajúcimi sa cestnej dopravy. Všetky členské štáty EÚ ratifikovali medzinárodný Dohovor o pracovných normách v námornej doprave, ktorým sa upravujú pracovné podmienky v námornej doprave. EÚ bude naďalej pracovať na presadzovaní ustanovení dohovoru v spolupráci s IMO a MOP a navrhne začlenenie záväzkov súvisiacich s účinným vykonávaním Dohovoru o pracovných normách v námornej doprave do dohôd EÚ s tretími krajinami v oblasti námornej dopravy. EÚ prostredníctvom svojho programu medzinárodnej správy oceánov a spoločnej rybárskej politiky podporuje dôstojnú prácu v rybárstve v súlade s cieľmi Medzinárodnej organizácie práce (MOP), Medzinárodnej námornej organizácie (IMO) a Organizácie OSN pre výživu a poľnohospodárstvo (FAO) a v spolupráci s partnerskými krajinami. EÚ bude naďalej podporovať ratifikáciu a účinné vykonávanie Dohovoru Medzinárodnej organizácie práce o práci v odvetví rybolovu č. 188 a ďalších príslušných medzinárodných noriem . Na tento účel využíva dohody o partnerstve v odvetví udržateľného rybárstva, a to najmä prostredníctvom vykonávania jednotného súboru sociálnych ustanovení, a v prípade potreby využíva regionálne organizácie pre riadenie rybárstva. V rámci dvojstranných dialógov a na regionálnych a medzinárodných fórach sa Komisia a vysoký predstaviteľ budú zaoberať nútenou prácou a inými formami práce, ktorými sa porušujú ľudské práva v oblasti rybárstva, a to aj vtedy, keď sa zistia v kontexte boja proti nezákonnému, nenahlásenému a neregulovanému (NNN) rybolovu. Komisia bude vo svojom akčnom pláne pre sociálne hospodárstvo ďalej podporovať sociálne hospodárstvo na medzinárodnej úrovni, a to napríklad prostredníctvom nástroja predvstupovej pomoci, Nástroja susedstva a rozvojovej a medzinárodnej spolupráce a zlepšením prístupu sociálnych podnikateľov k financovaniu na západnom Balkáne, vo Východnom partnerstve a v južnom susedstve. Existuje aj priestor na posilnenie dialógu a spolupráce v oblasti sociálneho hospodárstva s kľúčovými medzinárodnými partnermi. 3.1.3. Zvýšené úsilie v boji proti nútenej práci a detskej práci Rešpektovanie ľudskej dôstojnosti a univerzálnosť a nedeliteľnosť ľudských práv sú pevne zakotvené v zmluve. V Charte základných práv Európskej únie sa okrem toho výslovne zakazuje otroctvo a nútená práca. Komisia s cieľom uplatniť tieto ustanovenia mobilizuje všetky dostupné horizontálne a odvetvové iniciatívy na boj proti nútenej práci a detskej práci, pričom spolupracuje s orgánmi členských štátov, ako aj so súkromnými podnikmi a s inými zainteresovanými stranami. Všetkých 27 členských štátov EÚ ratifikovalo základné dohovory Medzinárodnej organizácie práce (MOP) o nútenej práci a detskej práci. V dôsledku toho majú zákonnú povinnosť predchádzať využívaniu nútenej práce a odstraňovať ju a pravidelne podávať správy orgánom dohľadu MOP nad dodržiavaním noriem. Odkazy na príslušné dohovory MOP sú zahrnuté aj v mnohých dohodách o voľnom obchode, ktoré uzavrela Únia. Podľa nariadenia EÚ o všeobecnom systéme preferencií môže EÚ udeliť jednostranné colné preferencie pod podmienkou, že zvýhodnené krajiny dodržiavajú medzinárodné pracovné normy vrátane odstránenia detskej a nútenej práce. V smernici EÚ o boji proti obchodovaniu s ľuďmi sa od členských štátov vyžaduje, aby zabezpečili, že obchodovanie s ľuďmi, a to aj na účely nútenej práce, bude zo zákona trestné. V smernici sa takisto vyžaduje, aby členské štáty zvážili trestnosť vedomého využívania služieb založených na vykorisťovaní. Konečné rozhodnutie sa však ponecháva na členské štáty, čo viedlo k rozmanitému právnemu prostrediu v rámci EÚ. Komisia vzhľadom na výskyt obchodovania s ľuďmi v celej Únii a rozdiely vo vnútroštátnych právnych rámcoch posudzuje možnosť zaviesť minimálne pravidlá EÚ, ktorými sa bude kriminalizovať využívanie služieb založených na vykorisťovaní obetí obchodovania s ľuďmi. Komisia medzičasom organizuje v spolupráci s organizáciami občianskej spoločnosti aj informačné kampane s cieľom pomôcť odhaľovať tieto praktiky a predchádzať im. Sociálne zodpovedné verejné obstarávanie je účinným nástrojom na boj proti nútenej práci a detskej práci. Vzhľadom na to, že verejné obstarávanie predstavuje približne 14 % HDP EÚ (približne 2 bilióny EUR ročne), môže podnikom poskytnúť silné stimuly, aby prijali sociálne zodpovedné postupy riadenia. V smerniciach o verejnom obstarávaní sa od členských štátov vyžaduje, aby prijali vhodné opatrenia na zabezpečenie toho, že zhotovitelia a dodávatelia účinne dodržia povinnosti vyplývajúce z dohovorov MOP, a to aj v oblasti nútenej práce a detskej práce. Komisia nedávno aktualizovala svoju príručku Sociálne nakupovanie s cieľom zvýšiť informovanosť verejných obstarávateľov o potenciálnych výhodách sociálne zodpovedného verejného obstarávania.

Boj proti nútenej práci nemôžu vyhrať verejné orgány samy. Dôležitú úlohu zohrávajú súkromné podniky. Preto Komisia v rámci novej obchodnej politiky EÚ podporuje náležitú starostlivosť v súlade s medzinárodnými usmerneniami a zásadami s cieľom zabezpečiť, aby nútená práca nemala miesto v hodnotových reťazcoch spoločností v EÚ. Komisia a Európska služba pre vonkajšiu činnosť v tejto súvislosti uverejnili v júli 2021 usmernenia na pomoc podnikom v EÚ pri prijímaní vhodných opatrení na riešenie rizika týkajúceho sa nútenej práce v ich operáciách a dodávateľských reťazcoch, pričom ide o krok na ceste k povinným horizontálnym právnym predpisom o náležitej starostlivosti. Komisia vo svojom návrhu smernice o vykazovaní informácií o udržateľnosti podnikov takisto predložila podrobné požiadavky na vykazovanie informácií, pokiaľ ide o pracovné práva, ako je odstránenie detskej a nútenej práce, a to aj v globálnych dodávateľských reťazcoch. Komisia podporuje aj stratégie pod vedením priemyslu v odvetviach, ktoré sú najviac ohrozené. Napríklad projektom CLEAR Cotton sa navrhuje integrovaný prístup k odstráneniu detskej a nútenej práce v dodávateľských reťazcoch v odvetví bavlny, textílií a v odevnom priemysle. Odstránenie detskej a nútenej práce zaujíma popredné miesto aj v rámci iniciatívy v oblasti surovín a akčného plánu pre kritické suroviny. Napriek týmto dôležitým legislatívnym krokom sú potrebné ďalšie opatrenia na účinné riešenie nútenej práce. Z tohto dôvodu predsedníčka von der Leyenová oznámila iniciatívu, ktorou sa na jednotnom trhu zakazujú výrobky vyrobené v rámci nútenej práce. Komisia na tento účel pripravuje novú legislatívnu iniciatívu, ktorou sa účinne zakáže uvádzanie výrobkov vyrobených v rámci nútenej práce vrátane nútenej detskej práce na trh EÚ. Iniciatíva sa bude vzťahovať na domáce, ako aj na dovážané výrobky a skombinuje sa ňou zákaz so silným rámcom presadzovania práva založeným na analýze rizika. Nový nástroj bude vychádzať z medzinárodných noriem a bude dopĺňať existujúce horizontálne a odvetvové iniciatívy EÚ, a to najmä pokiaľ ide o povinnosti náležitej starostlivosti a transparentnosti. Boj proti detskej práci si vyžaduje ďalšie opatrenia. Detská práca má veľmi komplexné hnacie sily, ako sú hospodárske ťažkosti, nedostatok primeraných vzdelávacích príležitostí, všeobecné vnímanie a miestne zvyky súvisiace s úlohou detí v spoločnosti. V dôsledku toho si odstránenie detskej práce vyžaduje holistický prístup k udržateľnému hospodárskemu rozvoju vrátane rozsiahlych opatrení a primerane financovaných iniciatív na podporu kvalitného vzdelávania, dôstojného príjmu a sociálnej ochrany pre všetkých. V súlade so stratégiou EÚ v oblasti práv dieťaťa Komisia podporuje vlády, miestnych aktérov a podniky, a to najmä v najviac postihnutých krajinách. Kľúčové nástroje: ‒podpora náležitej starostlivosti v oblasti ľudských práv a životného prostredia zo strany spoločností, a to aj prostredníctvom právnych predpisov, s cieľom zabezpečiť identifikáciu, prevenciu, zmierňovanie skutočných a potenciálnych nepriaznivých vplyvov na ľudské práva vrátane pracovných práv a na životné prostredie v rámci globálnych dodávateľských reťazcov a zodpovednosť za takéto vplyvy, ‒zákaz uvádzania výrobkov vyrobených v rámci nútenej práce na trh EÚ, ‒posilnenie zverejňovania informácií spoločnosťami o aspektoch udržateľnosti, ako aj o dôstojnej práci v globálnych dodávateľských reťazcoch, a to s cieľom zvýšiť udržateľné investície a transparentnosť pre ostatné zainteresované strany, ‒poskytovanie usmernení a prísnych právnych ustanovení o sociálne udržateľnom verejnom obstarávaní a zabezpečenie toho, aby sa udržateľné výrobky stali štandardom na zlepšenie spravodlivej spotreby, ‒využívanie odvetvových politík EÚ vrátane politík v oblasti potravín, nerastných surovín, textílií, rybárstva a dopravy vrátane námornej dopravy s cieľom posilniť dodržiavanie medzinárodných pracovných noriem a ratifikáciu a vykonávanie medzinárodných pracovných dohovorov. 3.2. Dvojstranné a regionálne vzťahy EÚ EÚ v rámci svojej obchodnej politiky očakáva, že jej obchodní partneri budú dodržiavať medzinárodné pracovné normy. V tejto súvislosti zohrávajú dôležitú úlohu dohody o voľnom obchode a investičné dohody, a to zahrnutím povinností dodržiavať medzinárodné pracovné normy a podporovať dôstojnú prácu prostredníctvom vnútroštátnych právnych predpisov a postupov vrátane účinnej inšpekcie práce. Tieto ustanovenia napríklad podnietili Južnú Kóreu, aby v apríli 2021 ratifikovala tri základné dohovory MOP . Komisia okrem toho v roku 2020 vymenovala hlavného úradníka pre presadzovanie práva v oblasti obchodu s cieľom zabezpečiť, aby jej obchodní partneri plnili svoje záväzky, a to aj v rámci kapitol o udržateľnom rozvoji. Takisto zriadila jednotné kontaktné miesto , kde môžu spoločnosti, obchodné organizácie alebo mimovládne organizácie v EÚ podávať sťažnosti. EÚ využije priebežné preskúmanie 15-bodového akčného plánu týkajúceho sa obchodu a trvalo udržateľného rozvoja na posúdenie vykonávania a presadzovania pracovných ustanovení v dohodách o voľnom obchode. To bude zahŕňať rozsah záväzkov, monitorovacie mechanizmy, možnosť udelenia sankcií za nedodržiavanie, doložku o podstatných prvkoch, inštitucionálne usporiadanie, spoluprácu s občianskou spoločnosťou a potrebné zdroje. V návrhu nového nariadenia EÚ o všeobecnom systéme preferencií (nariadenie o VSP) na roky 2024 – 2034 Komisia zvýšila svoju podporu na presadzovanie medzinárodných pracovných noriem v zvýhodnených krajinách podľa VSP pridaním dvoch nových dohovorov o pracovných právach a zabezpečením toho, aby bol vývoz tovaru, ktorý sa vyrába prostredníctvom medzinárodne zakázanej detskej práce a nútenej práce, dôvodom na prípadné zrušenie obchodných preferencií. Kľúčovým cieľom politiky EÚ v oblasti medzinárodného partnerstva je podporovať dôstojnú prácu vrátane sociálnej ochrany v súlade so silným odhodlaním EÚ plne vykonávať Agendu 2030 pre udržateľný rozvoj OSN a ciele udržateľného rozvoja, ktoré sú v nej stanovené, čo sa odráža aj v Európskom konsenze o rozvoji z roku 2017. Sociálne začlenenie a dôstojná práca, pričom osobitná pozornosť sa venuje odstráneniu detskej práce, je jednou z priorít programu na obdobie 2021 – 2027 v rámci nového programu „NDICI – Globálna Európa“ , ktorý sa má vymedziť na vnútroštátnej, regionálnej a globálnej úrovni. Konkrétnejšie sa v programe NDICI – Globálna Európa pre ľudské práva a demokraciu, ako aj v iných tematických a geografických programoch plánujú cielené opatrenia na podporu dôstojnej práce pre všetkých vrátane boja proti detskej práci a nútenej práci, a to najmä na úrovni krajín a regiónov. V rámci programu NDICI – Globálna Európa sa podporujú opatrenia, ktoré zahŕňajú aj podporu sociálneho dialógu a poskytovanie pomoci partnerským krajinám pri ratifikácii a účinnom vykonávaní aktuálnych dohovorov MOP, a to najmä základných dohovorov a dohovorov o správe. V nadväznosti na Európsky konsenzus o rozvoji budú opatrenia zahŕňať zapojenie súkromného sektora do osvojenia si zodpovedného obchodného správania v globálnych dodávateľských reťazcoch a podporia vlády a podniky v partnerských krajinách pri osvojení si zodpovedného obchodného správania prostredníctvom príslušných sprievodných opatrení. Poskytujú sa tým takisto príležitosti na spoluprácu v partnerských krajinách so všetkými príslušnými zainteresovanými stranami pri formalizovaní hospodárstva a obmedzovaní neformálneho hospodárstva a na výmenu najlepších postupov a prístupov s partnerskými krajinami prostredníctvom technickej pomoci. Keďže sa okrem toho uznáva, že mnohé z najzraniteľnejších osôb budú aj naďalej zamestnané v neformálnom hospodárstve, rozvojovou politikou sa zabezpečí, aby sa opatrenia na podporu dôstojnej práce rozšírili aj na neformálne hospodárstvo. V prípade potreby sa opatrenia budú realizovať s členskými štátmi a európskymi rozvojovými finančnými inštitúciami v rámci iniciatív Tímu Európa. Európska únia podporuje aj opatrenia na ochranu detí počas stavu humanitárnych kríz vrátane boja proti detskej práci najhoršieho druhu. Tieto činnosti zahŕňajú prevenciu násilia a reakciu na toto násilie, vyhľadávanie rodinných príslušníkov a zlúčenie rodiny, prevenciu zapájania detí do ozbrojených síl alebo ozbrojených skupín, ich prepustenie a reintegráciu. Vynaložili sa značné investície na obnovenie a zachovanie prístupu ku kvalitnému vzdelávaniu pre deti postihnuté krízami a núdzovými humanitárnymi situáciami. V súlade s politikou rozširovania EÚ sa od kandidátskych krajín a potenciálnych kandidátskych krajín očakáva, aby pred pristúpením k EÚ v plnej miere zosúladili svoje právne predpisy a normy v oblasti sociálnej politiky a zamestnanosti s právnymi predpismi a normami EÚ v tejto oblasti. EÚ naďalej podporuje vykonávanie Európskeho piliera sociálnych práv na západnom Balkáne tým, že diskutuje o výsledkoch kandidátskych krajín a potenciálnych kandidátskych krajín pri začleňovaní zásad Európskeho piliera sociálnych práv do procesu programu hospodárskej reformy a podporuje svojich partnerov pri zlepšovaní dostupnosti ich údajov a ich zberu údajov v súlade so sociálnym prehľadom. EÚ ponúka aj finančnú podporu v záujme toho, aby sa podporilo vytváranie kvalitných pracovných miest, a na podporu účinného presadzovania pracovných pravidiel a noriem v celom regióne prostredníctvom nástroja predvstupovej pomoci (IPA). EÚ podporuje prostredníctvom európskej susedskej politiky politické a hospodárske reformy v južnom a východnom susedstve EÚ vrátane vytvárania dôstojných pracovných miest. EÚ si bude prostredníctvom európskej susedskej politiky vymieňať najlepšie postupy v oblasti ľudských práv a základných pracovných noriem, a to medzi EÚ a južnými partnermi na dvojstrannej a regionálnej úrovni a v odvetvovom politickom dialógu Únie pre Stredozemie v oblasti zamestnanosti a práce. Prostredníctvom finančnej podpory a iných hlavných iniciatív bude EÚ pomáhať partnerom z južného susedstva pri navrhovaní a vykonávaní hospodárskych reforiem (aj pokiaľ ide o oblasť obchodu a investícií), ktoré vedú k dôstojnému zamestnaniu, a to najmä v prípade žien a mladých ľudí, a podporovať dobre fungujúci sociálny dialóg na všetkých úrovniach. Vo Východnom partnerstve budú naďalej absolútnou prioritou politická podpora dôstojnej práce prostredníctvom investovania do ľudí a rozvoj ľudského kapitálu . EÚ takisto zmobilizuje odborné znalosti verejného sektora s cieľom vymeniť si s partnerskými krajinami najlepšie postupy a prístupy, a to napríklad prostredníctvom nástrojov TAIEX a twinning, ktoré spájajú administratívnych pracovníkov v cieľových krajinách s ich partnermi z členských štátov EÚ. Podpora dodržiavania pracovných práv v tretích krajinách je nevyhnutnou súčasťou politík EÚ v oblasti ľudských práv. Na základe rôznych nástrojov v tejto oblasti EÚ v prípade potreby zabezpečí, aby sa otázky pracovných práv zahrnuli do dialógov o ľudských právach s tretími krajinami, v ktorých dochádza k porušovaniu pracovných práv, a do ďalších výmen v oblasti ľudských práv s tretími krajinami, a to aj pri výmenách s osobitným zástupcom EÚ pre ľudské práva. EÚ takisto zabezpečí účinné vykonávanie aspektov pracovných práv uvedených v stratégiách v oblasti ľudských práv pre jednotlivé krajiny na roky 2021 – 2024 a v akčnom pláne pre ľudské práva a demokraciu na roky 2020 – 2024 . To bude zahŕňať plánovaný komplexný rámec EÚ na vykonávanie hlavných zásad OSN v oblasti podnikania a ľudských práv a vypracovanie a vykonávanie národných akčných plánov. EÚ bude ďalej podporovať dôstojnú prácu pri financovaní opatrení, a to napríklad pri vykonávaní finančnej operácie (kombinované financovanie a záruky) alebo tým, že zabezpečí, aby sa pracovné práva zohľadňovali pri posudzovaní dodržiavania ľudských práv ako predpoklad poskytnutia makrofinančnej pomoci. Budúce programy makrofinančnej pomoci sa budú podľa potreby vzťahovať na dôstojnú prácu a súvisiace podmienky určia útvary Komisie a ESVČ spoločne. Komisia bude spolupracovať s Európskou bankou pre obnovu a rozvoj s cieľom podporiť pravidelnú aktualizáciu svojej environmentálnej a sociálnej politiky, aby bola zosúladená s normami EÚ a medzinárodnými normami v oblasti zodpovednosti, pokiaľ ide o dodávateľské reťazce, vrátane zosúladenia s hlavnými zásadami OSN v oblasti podnikania a ľudských práv. Okrem toho sa EÚ bude usilovať zabezpečiť, aby pracovné práva príslušných pracovníkov pri vykonávaní systémov financovaných EIB boli v súlade s environmentálnymi a so sociálnymi normami EIB. Okrem uvedeného poskytujú príležitosť na výmenu odborných znalostí EÚ v oblasti práce ďalšie dvojstranné a regionálne dohody, ako sú strategické dohody EÚ o partnerstve a spolupráci, ako aj dialógy s tretími krajinami na rôznych úrovniach. EÚ bude podporovať začlenenie dôstojnej práce vrátane pracovných práv do všetkých príslušných budúcich alebo aktualizovaných dvojstranných a regionálnych dohôd a dialógov na rôznych úrovniach vrátane strategických dohôd o partnerstve a spolupráci a všetkých výborov, ktoré vykonávajú príslušné dvojstranné a regionálne dohody, ako sú spoločné komisie a tematické podvýbory. Patria sem napríklad samity, stretnutia ministrov a stretnutia vysokých úradníkov na fórach, ako je napríklad stretnutie Ázia – Európa (ASEM).

Kľúčové nástroje: ‒podpora medzinárodných pracovných noriem v dohodách o voľnom obchode a v jednostranných colných preferenciách, ‒zabezpečenie dôstojnej práce pre všetkých ako jedna z hlavných priorít rozvojovej politiky EÚ a ďalšie financovanie opatrení na podporu dôstojnej práce, a to aj v kontexte iniciatív Tímu Európa, ‒podpora vykonávania Európskeho piliera sociálnych práv prostredníctvom politiky rozširovania EÚ a programov hospodárskej reformy a podpora reforiem, ktoré zabezpečujú dôstojnú zamestnanosť v regiónoch európskeho susedstva a rozširovania, ‒podpora dodržiavania pracovných práv v tretích krajinách ako nevyhnutná súčasť politík EÚ v oblasti ľudských práv, ‒zahrnutie podpory dôstojnej práce a pracovných práv do všetkých príslušných budúcich alebo aktualizovaných dvojstranných a regionálnych dohôd a dialógov. 3.3. EÚ na medzinárodných a multilaterálnych fórach EÚ podporuje vykonávanie nástrojov Organizácie Spojených národov týkajúcich sa dôstojnej práce; takisto sa zasadzuje za to, aby sa o téme dôstojnej práce diskutovalo a dosiahol sa v nej na fórach OSN pokrok, a to najmä v kontexte Agendy 2030 pre udržateľný rozvoj OSN. EÚ zvýšila úroveň svojho zapojenia na fórach OSN pre ľudské práva a spolupráce s partnerskými krajinami s cieľom aktívne presadzovať a podporovať globálne vykonávanie hlavných zásad OSN v oblasti podnikania a ľudských práv. V tejto súvislosti EÚ poskytuje primeranú podporu práci pracovnej skupiny OSN pre podnikanie a ľudské práva a konštruktívne sa zapája do rokovaní OSN o právne záväznom nástroji v oblasti podnikania a ľudských práv s cieľom presadzovať nástroj, prostredníctvom ktorého sa môže účinne posilniť ochrana obetí porušovania a poškodzovania ľudských práv súvisiacich s podnikaním a môžu sa ním vytvoriť rovnaké podmienky na globálnej úrovni. EÚ zintenzívni úsilie o podporu programu dôstojnej práce v Komisii OSN pre sociálny rozvoj a na politickom fóre na vysokej úrovni pre udržateľný rozvoj, pričom zohľadní význam dôstojnej práce v súvislosti s dosiahnutím cieľov udržateľného rozvoja vrátane cieľa udržateľného rozvoja č. 8 a v rámci celej agendy. EÚ takisto podporuje práva osôb so zdravotným postihnutím na celom svete aj v súvislosti s prácou a so zamestnaním, a to v súlade s Dohovorom o právach osôb so zdravotným postihnutím (UNCRPD), ktorého je zmluvnou stranou. Komisia sa zaviazala organizovať pravidelné štruktúrované dialógy počas výročnej konferencie zmluvných štátov dohovoru UNCRPD, ako aj na iných existujúcich multilaterálnych fórach a posilniť spoluprácu so zameraním na prístupnosť a zamestnanosť. EÚ okrem toho aktívne prispieva k procesom stanovovania pracovných noriem Medzinárodnej organizácie práce, dohľadu nad ich uplatňovaním a podpory ich vykonávania. EÚ bude ďalej posilňovať svoju úzku spoluprácu s MOP na základe výmeny listov obnovenej v roku 2021, a to najmä prostredníctvom spoločných opatrení na multilaterálnych fórach a dvojstrannej a rozvojovej spolupráce, ale aj prostredníctvom intenzívnejšej výmeny informácií, pomoci a pravidelných stretnutí na vysokej úrovni. Cieľom je podporovať základné zásady a práva pri práci, ako aj iné medzinárodné pracovné normy, a to najmä ratifikáciou a účinným vykonávaním aktuálnych dohovorov MOP a podporovaním rodovej rovnosti. EÚ bude takisto spolupracovať s MOP s cieľom podporovať prístup zameraný na človeka a spravodlivú transformáciu, pokiaľ ide o budúcnosť práce, v súlade s Agendou 2030 pre udržateľný rozvoj OSN, Deklaráciou MOP o sociálnej spravodlivosti pre spravodlivú globalizáciu z roku 2008, s deklaráciou MOP o budúcnosti práce prijatej pri príležitosti stého výročia jej vzniku, s Európskym pilierom sociálnych práv a príslušnými európskymi a medzinárodnými normami. Cieľom tejto spolupráce je aj podpora sociálneho dialógu a práca na minimách sociálnej ochrany a dôstojných pracovných podmienkach pre všetkých vrátane bezpečnosti a ochrany zdravia pri práci. EÚ podporuje úsilie o začlenenie práva na bezpečné a zdravé pracovné podmienky do rámca MOP v oblasti základných zásad a práv pri práci. Komisia bude podporovať aj prácu MOP zameranú na vytvorenie rámca merania na monitorovanie pokroku na ceste k dôstojnejšiemu svetu práce. EÚ podporuje reformu Svetovej obchodnej organizácie (WTO) s cieľom ďalej prispievať k udržateľnému rozvoju a integrovať sociálny rozmer globalizácie a presadzovať v rámci WTO rokovania o tom, ako môže obchod podporovať dôstojnú prácu a sociálnu spravodlivosť. EÚ bude vo WTO presadzovať analýzu a výmenu skúseností, a to aj prostredníctvom aktívnejšej spolupráce s MOP, pokiaľ ide o: prínos obchodných politík k sociálnemu rozvoju; spôsob, ako silnejšia ochrana práv pracovníkov prospieva rastu a rozvoju a ako sa výhody liberalizácie obchodu dostanú ku všetkým pracovníkom a k znevýhodneným komunitám. Komisia takisto aktívne podporí ďalšie dialógy medzi medzinárodnými finančnými inštitúciami, MOP, OSN a WTO týkajúce sa vzájomného doplňovania a súdržnosti ich politík a vzájomnej závislosti medzi hospodárskym rastom, investíciami, obchodom a dôstojnou prácou. EÚ v rámci spolupráce s Organizáciou pre hospodársku spoluprácu a rozvoj (OECD) podporuje presadzovanie a vykonávanie medzinárodných noriem týkajúcich sa zodpovedného obchodného správania s cieľom uľahčiť podnikom prispievanie k dôstojnej práci. EÚ financuje programy pod vedením OECD vrátane programov na podporu náležitej starostlivosti v súvislosti so zodpovedným obchodným správaním v globálnych dodávateľských reťazcoch a bude naďalej podporovať zahrnutie dôstojnej práce do činností OECD týkajúcich sa zodpovedného obchodného správania a činností Rozvojového centra OECD. Podpora dôstojnej práce v globálnych dodávateľských reťazcoch vrátane odstránenia detskej práce a nútenej práce bola spolu s aktívnou podporou EÚ kľúčovým prvkom práce skupín G7 a G20. EÚ sa v spolupráci so skupinami G7 a G20 ako s partnermi zameria na zabezpečenie toho, aby dôstojná práca a sociálna ochrana zohrávali významnú úlohu v diskusiách skupín G7 a G20 vrátane začlenenia sociálnych aspektov do stratégií „obnovy k lepšiemu“ na oboch fórach. Napríklad v Rímskej deklarácii vedúcich predstaviteľov skupiny G20 z roku 2021 sa skupina G20 zaviazala, že v reakcii na pandémiu zvolí politické prístupy zamerané na človeka s cieľom podporiť sociálny dialóg a zabezpečiť väčšiu sociálnu spravodlivosť; bezpečné a zdravé pracovné podmienky a dôstojnú prácu pre všetkých, a to aj v rámci globálnych dodávateľských reťazcov. Komisia bude takisto spolupracovať s Medzinárodnou bankou pre obnovu a rozvoj s cieľom zahrnúť dôstojnú prácu a prístup zameraný na človeka ako prierezovú požiadavku do spolupráce Medzinárodnej banky pre obnovu a rozvoj s tretími krajinami a Komisia bude nabádať členské štáty, aby v prípadoch, keď Medzinárodný menový fond poskytne finančnú podporu tretím krajinám, nastolili otázku dôstojnej práce. EÚ spolupracuje s Radou Európy na zaručení základných sociálnych a hospodárskych práv v súlade s medzinárodnými záväzkami. Kľúčové nástroje: ‒podpora vykonávania nástrojov Organizácie Spojených národov týkajúcich sa dôstojnej práce a presadzovanie témy dôstojnej práce na fórach OSN, a to najmä pri vykonávaní Agendy 2030 pre udržateľný rozvoj OSN, ‒partnerstvo s MOP v oblasti priorít EÚ, a to najmä prispievanie k procesom stanovovania pracovných noriem, dohľadu nad ich uplatňovaním a podpory ich vykonávania, ‒podpora reformy WTO s cieľom ďalej prispievať k udržateľnému rozvoju, integrovať sociálny rozmer globalizácie a presadzovať v rámci WTO rokovania o tom, ako môže obchod podporovať dôstojnú prácu a sociálnu spravodlivosť, ‒podpora dôstojnej práce v globálnych dodávateľských reťazcoch v deklaráciách skupín G7 a G20, spolupráca s OECD na podpore a vykonávaní medzinárodných noriem týkajúcich sa zodpovedného obchodného správania a zahrnutie dôstojnej práce do spolupráce s medzinárodnými finančnými inštitúciami, ‒spolupráca s Radou Európy na zaručení základných sociálnych a hospodárskych práv v súlade s medzinárodnými záväzkami. 3.4. Spolupráca so zainteresovanými stranami a v globálnych partnerstvách EÚ podporuje trojstranný a dvojstranný európsky sociálny dialóg na medziodvetvovej a odvetvovej úrovni, a to aj prostredníctvom podpory 43 Výborov EÚ pre medziodvetvový dialóg. Sociálni partneri pravidelne zaraďujú podporu dôstojnej práce na celom svete do programu Výborov pre medziodvetvový dialóg, napríklad pokiaľ ide o dôstojnú prácu v rybárstve alebo textilnom priemysle. Komisia ponúkne podporu sociálnym partnerom vo Výboroch EÚ pre medziodvetvový dialóg na ich žiadosť s cieľom iniciovať činnosti týkajúce sa zodpovedných dodávateľských reťazcov vrátane dodržiavania pracovných práv, ako sú odvetvové dialógy v rámci celej EÚ, aby sa vymieňali osvedčené postupy a umožnilo sa partnerské učenie. Tým sa podporia aj pracovníci a zamestnávatelia v rámci dodávateľského reťazca pri uplatňovaní si práva organizovať sa a práva na slobodu združovania. EÚ vo svojich vonkajších vzťahoch podporuje aj dialóg s občianskou spoločnosťou a spája sily v globálnych partnerstvách. Interakcia s organizáciami občianskej spoločnosti je kľúčovým faktorom umožňujúcim podporu dôstojnej práce prostredníctvom spolupráce so zainteresovanými stranami, a to aj v rámci rokovaní o obchodných dohodách a ich vykonávania, pri príprave dialógov o ľudských právach a v súvislosti s otázkami v oblasti rozvojovej spolupráce. EÚ bude naďalej posilňovať spoluprácu s aktérmi občianskej spoločnosti a podporovať bezpečné a priaznivé prostredie pre občiansku spoločnosť a obhajcov pracovných práv pri vytváraní dôstojných pracovných miest. EÚ a jej členské štáty prispievajú ku globálnym partnerstvám a k iniciatívam viacerých zainteresovaných strán, ktoré sú relevantné pre podporu dôstojnej práce na celom svete v oblastiach, ako je spravodlivá transformácia, bezpečnosť a ochrana zdravia pri práci, sociálna ochrana a sociálny dialóg, pričom ich aj podporujú, a to aj prostredníctvom iniciatívy Globálna dohoda . Vzhľadom na politiku nulovej tolerancie detskej práce v EÚ Komisia podnikne nevyhnutné kroky, aby sa stala partnerom Aliancie 8.7, pokiaľ ide o odstránenie detskej práce, nútenej práce a obchodovania s ľuďmi. Komisia má v úmysle spoločne s MOP preskúmať možnosti, ako zintenzívniť spoločné a jednotlivé úsilie na zabezpečenie účinnosti zásahov v rámci Aliancie 8.7. Kľúčové nástroje: ‒poskytovanie podpory sociálnym partnerom vo Výboroch EÚ pre medziodvetvový dialóg s cieľom iniciovať činnosti týkajúce sa dodržiavania pracovných práv v dodávateľských reťazcoch, ‒pokračovanie v posilňovaní spolupráce s aktérmi občianskej spoločnosti a v podpore bezpečného a priaznivého prostredia pre občiansku spoločnosť, ‒podpora globálnych partnerstiev v rôznych oblastiach dôstojnej práce, a to aj tým, že sa stane partnerom Aliancie 8.7. 4.Záver